b"\n_START_ARTICLE_\nS\xc3\xb8officers-Foreningen\n_START_SECTION_\nBaggrund\n_START_PARAGRAPH_\nDen \xc3\xa6ldst kendte forening, hvor s\xc3\xb8officerer deltog, var Drejers Klub. Denne klub havde deltagere fra mange fag og var af selskabelig karakter. I 1784 kom en forening af langt mere faglig karakter, i form af S\xc3\xb8e-Lieutenant-Selskabet, men her manglede til geng\xc3\xa6ld det selskabelige aspekt. I 1788 kom en ny forening, Det S\xc3\xb8e-Militaire Kaart-Archiv og Bibliothek-Selskab. Denne forening skulle afhj\xc3\xa6lpe det problem s\xc3\xb8officererne ofte fik, n\xc3\xa5r de fik en ny kommando. P\xc3\xa5 den tid var det nemlig et krav, at officererne selv r\xc3\xa5dede over s\xc3\xb8kort og navigationsinstrumenter, og det kunne v\xc3\xa6re en stor \xc3\xb8konomisk belastning for mange. Den nye forening brugte medlemskontingentet til at indk\xc3\xb8be kort og instrumenter, som s\xc3\xa5 blev l\xc3\xa5nt ud til medlemmerne. Der blev ogs\xc3\xa5 opbygget en bogsamling, som kunne danne rammen om et klubliv for de deltagende s\xc3\xb8officerer.\n_START_SECTION_\nS\xc3\xb8officers-Foreningen stiftes\n_START_PARAGRAPH_\nS\xc3\xb8e-Lieutenant-Selskabet begyndte i november 1852 at afholde hyggeaftener for medlemmerne hver onsdag i vinters\xc3\xa6sonen, og 21. december 1853 vedtog man - med otte stemmer mod \xc3\xa9n - et forslag om, at der blev stiftet en egentlig selskabelig forening for s\xc3\xb8officererne, men stadig i S\xc3\xb8e-Lieutenant-Selskabets regi. Foreningen blev officielt stiftet 28. december 1853, med premierl\xc3\xb8jtnant N. Jacobsen som formand, og H.C. Bjerg anser dette som foreningens egentlige stiftelsesdag, selv om det ikke er den officielle. _NEWLINE_S\xc3\xb8e-Lieutenant-Selskabets faglige aktiviteter l\xc3\xa5 stille i perioden 1858-1870, og det kan have v\xc3\xa6ret medvirkende til, at den selskabelige gren blev mere selvst\xc3\xa6ndig og udviklede sig til S\xc3\xb8officers-Foreningen. I arkiverne fandt man en konto i Sparekassen for Kj\xc3\xb8benhavn og Omegn, dateret 5. april 1859, tilh\xc3\xb8rende S\xc3\xb8officers-Selskabet, og ud fra den har foreningens historieskriver, kommand\xc3\xb8r H.E. Foss, senere valgt 2. april 1859 som stiftelsesdagen. Foreningens m\xc3\xb8dested i de f\xc3\xb8rste \xc3\xa5r kendes ikke, men fra 1863 til 1870 blev m\xc3\xb8derne afholdt p\xc3\xa5 Hotel Ph\xc3\xb8nix. Foreningen indkaldte til m\xc3\xb8derne i de k\xc3\xb8benhavnske dagblade, og fra januar 1865 gik man over til at bruge navnet S\xc3\xb8officers-Foreningen. Foreningen fik p\xc3\xa5 den tid ogs\xc3\xa5 nye vedt\xc3\xa6gter, og en af de opgaver, foreningen tog sig af, var at stille midler til r\xc3\xa5dighed for selskabelighed, n\xc3\xa5r officerer fra udenlandske orlogsskibe bes\xc3\xb8gte K\xc3\xb8benhavn. Indtil da havde bev\xc3\xa6rtningen p\xc3\xa5hvilet de danske s\xc3\xb8officerer, der ikke var udkommanderet, men omkostningerne gjorde, at flere af dem af simpel pengen\xc3\xb8d havde valgt at holde sig borte fra arrangementerne.\n_START_SECTION_\nForeningsliv i skiftende lokaler\n_START_PARAGRAPH_\nFra 1870 til 1880 holdt foreningen sine m\xc3\xb8der p\xc3\xa5 Vincents Restaurant p\xc3\xa5 Gammelholm, efterfulgt af en periode (1880-1885), hvor man lejede lokaler p\xc3\xa5 Sct. Ann\xc3\xa6 Plads 13, i Prins Vilhelms Pal\xc3\xa6 - der ikke l\xc3\xa6ngere havde noget med prinsen at g\xc3\xb8re, men var ejet af restaurat\xc3\xb8r Larsen. Fra 1885 fik foreningen mere blivende lokaler i form den \xc3\xb8stlige pavillon i Concertpal\xc3\xa6et, senere kendt som Odd-Fellow-Pal\xc3\xa6et, og her foregik foreningslivet frem til 1942. I 1870'erne og 1880'erne gik b\xc3\xb8lgerne h\xc3\xb8jt i foreningen med diskussioner af Marinens manglende bevillinger i H\xc3\xb8jres milit\xc3\xa6rstrategi, der lagde n\xc3\xa6sten alle bevillinger i K\xc3\xb8benhavns bef\xc3\xa6stning. Foreningen fik dog lidt bev\xc3\xa5genhed i form af, at kong Christian IX i 1883 sagde ja til at blive foreningens protektor. Samme \xc3\xa5r fik foreningen lov til at benytte et nyt logo med et kronet anker.    _NEWLINE_Ved flytningen til de st\xc3\xb8rre lokaler i 1885, blev der plads til, at S\xc3\xb8e-Lieutenant-Selskabets ogs\xc3\xa5 kunne afholde sine m\xc3\xb8der der. De nye lokaler gav ogs\xc3\xa5 plads til etableringen af en vink\xc3\xa6lder, og fra omkring 1890 blev der indarbejdet en ordning, hvor repr\xc3\xa6sentanter for foreningen k\xc3\xb8bte ind til medlemmerne, som p\xc3\xa5 den m\xc3\xa5de kunne f\xc3\xa5 god og billig vin. I 1890 var Marinens Bibliotek l\xc3\xb8bet t\xc3\xb8r for plads, og den ene af dets to afdelinger flyttede ogs\xc3\xa5 til Concertpal\xc3\xa6et. Den anden afdeling fulgte i 1923, men fra 1931 fik biblioteket nye lokaler i S\xc3\xb8kv\xc3\xa6sthuset. S\xc3\xb8officers-Foreningen flyttede selv til andre lokaler i S\xc3\xb8kv\xc3\xa6sthuset i 1942, og man lagde ved indretningen v\xc3\xa6gt p\xc3\xa5 at foreningens domicil kom til at fremst\xc3\xa5 som et s\xc3\xb8officershjem anno cirka 1900. Foreningen r\xc3\xa5der over en st\xc3\xb8rre malerisamling, samt andre effekter af historisk og maritim v\xc3\xa6rdi._NEWLINE_I 2013 blev lejem\xc3\xa5let i S\xc3\xb8kv\xc3\xa6sthuset opsagt og i 2014 flyttede foreningen til Kommandantg\xc3\xa5rden p\xc3\xa5 Kastellet."